李流谦
次韵姚宣孺见寄
作吏无好怀，宁食三年艾。
甚陋吾安之，所隶乃都会。
文书如骂奴，吞噫不敢对。
两眉或小伸，独有公等在。
交臂露肝胆，不复事容态。
月沼分賸馥，风轩共晴快。
家餐听相挽，盘筹及笋菜。
但苦王事迫，数离每增慨。
岂非造物意，物莫能两大。
况自掺裾别，至今胸愦愦。
归来未黔突，日月倏逾迈。
书往得奇报，已恐责留债。
丈夫志远者，遑卹吠所怪。
醉眼天不入，一饱真细碎。
插貂与扶耒，此理本相代。
持以敦薄夫，是事付我辈。